Max von Gallwitz

Max Karl Wilhelm von Gallwitz (2. toukokuuta 1852 Breslau, Preussi – 18. huhtikuuta 1937 Napoli, Italia)Hans Möller: Gallwitz, Max Karl Wilhelm von (preußischer Adel 1913)  Neue Deutsche Biographie (1964), Deutsche Biographie. Viitattu 29.1.2026. oli saksalainen kenraali, joka toimi komentajana ensimmäisessä maailmansodassa.

Gallwitz palveli vuodesta 1870 tykistössä. Hänet ylennettiin 1899 everstiksi, 1903 kenraalimajuriksi, 1906 kenraaliluutnantiksi ja 1911 tykistökenraaliksi. Hän toimi muutaman vuoden sotaministeriön osastopäällikkönä, sitten divisioonan komentajana ja vuodesta 1911 tykistön tarkastajana. Hänet myös aateloitiin 1913.Nordisk familjebok, täydennysosa (1923), s. 1207  Runeberg.org. Viitattu 7.2.2014.

Maailmansodan puhjettua Gallwitz nimitettiin aluksi länsirintamalle komentamaan kaartin reserviarmeijakuntaa, joka piiritti ja valtasi Namurin elokuussa 1914. Vielä samassa kuussa hänet kuitenkin siirrettiin itärintamalle 8. armeijan alaisuuteen. Helmikuussa 1915 Gallwitz sai komentoonsa aiemman armeijakuntansa ympärille muodostetun ”armeijaryhmä Gallwitzin”, joka elokuussa nimettiin 12. armeijaksi. Hän osallistui suureen hyökkäykseen itärintamalla, valtasi Pułtuskin linnoituksen ja mursi venäläisten puolustuslinjan Narewilla. Syksyllä 1915 Gallwitz siirrettiin komentamaan 11. armeijaa, joka osallistui Serbian valloitukseen.Max von Gallwitz  Firstworldwar.com. Viitattu 7.2.2014.

Gallwitz palasi länsirintamalle maaliskuussa 1916, aluksi Verduniin. Heinäkuusta alkaen hän komensi Saksan 2. armeijaa ja siihen liittynyttä armeijaryhmää Sommessa ja osallistui Sommen taisteluun. Syksystä 1916 alkaen hän oli seuraavan kahden vuoden ajan 5. armeijan komentajana Verdunissa. Syyskuusta 1918 sodan loppuun Gallwitz komensi jälleen omaa armeijaryhmää. Hän erosi armeijasta joulukuussa 1918. Vuosina 1920–1924 hän oli Saksalaiskansallisen kansanpuolueen (DNVP) edustajana valtiopäivillä.

Lähteet

Aiheesta muualla

Luokka:Saksalaiset kenraalit
Luokka:Saksalaiset ensimmäisen maailmansodan sotilaat
Luokka:Vuonna 1852 syntyneet
Luokka:Vuonna 1937 kuolleet